Tempe (Grup Inditex) compra la parcel·la Z1 de Parc Sagunt
05 de febrer 2019

![](/media/dkgbvfsa/97_c_parcela-z1-parc-sagunt.jpg)  

  

El president de l'Autoritat Portuària de València (APV), Aurelio Martínez, ha signat este dilluns davant notari la venda de la parcel·la Z1 de Parc Sagunt per part de València Plataforma Intermodal i Logística (VPI) a l'empresa TEMPE, del Grup Inditex. L'import de l'operació de la compra-venda d'esta parcel·la de 279.380 m2 ascendix a 31.039.118 euros.

  

"**S'ha formalitzat la venda d'esta parcel·la per 31 milions d'euros, la qual cosa suposa un punt de partida perquè Tempe (del Grup Inditex) tramite les llicències per a les seues instal·lacions. Per tant, l'Ajuntament està a la seua disposició, com hem fet en tots els casos anteriors per a impulsar al màxim estes empreses, que és el que significa l'economia productiva**", ha declarat l'alcalde de Sagunt, Quico Fernández.

  

Així mateix, l'alcalde ha agraït al departament d'Urbanisme d'una manera especial la seua col·laboració i aportació, i a l'Autoritat Portuària per la seua "**flexibilitat**" i "**per les condicions que han facilitat que Tempe se situe a la nostra ciutat**", ha afirmat Fernández.

  

"**Agrair, també, que el benefici d'esta parcel·la vaja dedicat íntegrament a l'impuls de Parc Sagunt II, estem parlant d'una quantitat molt important, 31 milions. Esta és l'aposta que l'Autoritat Portuària, en la qual jo participe com a membre del Consell d'Administració, fa per Parc Sagunt**", ha indicat l'alcalde, que ha assegurat que esta demostració de suport "**facilitarà el desenvolupament de Parc Sagunt II perquè, a més, estem segurs que altres empreses del sector de la producció i logística estan interessades a situar-se a la nostra ciutat**".

  

L’APV té previst destinar els recursos obtinguts amb la venda d'esta parcel·la a incentivar, activar i agilitar Parc Sagunt II mitjançant la compra de noves superfícies atractives per a captar noves inversions empresarials d'interés portuari, i en benefici de l'economia valenciana.

![](/media/h0bhuzz3/97_c_tempe-grupo-inditex.jpg)  
  

*   [](http://www.facebook.com/sharer.php?u=https://aytosagunto.es/va/actualitat/tempe-grup-inditex-compra-la-parcel-la-z1-de-parc-sagunt/ "Facebook")
*   [](http://twitter.com/share?url=https://aytosagunto.es/va/actualitat/tempe-grup-inditex-compra-la-parcel-la-z1-de-parc-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tempe-grup-inditex-compra-la-parcel-la-z1-de-parc-sagunt/ "Linked In")
*   [](mailto:?body=https://aytosagunto.es/va/actualitat/tempe-grup-inditex-compra-la-parcel-la-z1-de-parc-sagunt/)